Putin Kerch bo‘g‘ozida Rossiya va Qrimni bog‘laydigan ikkita ko‘prik qurishni buyurdi

Prezident Vladimir Putin Rossiya Transport vazirligiga Kerch bo‘g‘ozida ko‘priklar barpo etishni topshirdi. Bu haqda 19-mart kuni “ITAR-TASS” axborot agentligi xabar berdi.

Putinning hukumat yig‘ilishida ma’lum qilishicha, Qrim yarimorolini Rossiyaning qolgan hududlari bilan ikkita – avtomobil yo‘li va temir yo‘l ko‘priklari yordamida bog‘lash zarur. Keyinchalik transport vaziri Maksim Sokolovning aniqlik kiritishicha, vazirlik ikkita ko‘prikdan tashqari Kerch bo‘g‘ozida suv osti tunnelini qurish imkoniyatlarini ham ko‘rib chiqmoqda.
Kerch bo‘g‘ozida temir yo‘l ko‘prigi ilk bora 1944-yilda, Qrim yarim oroli fashistlardan qutqarilganidan keyin qurilgan edi. Bir yildan keyin uni buzishgan; 1953-yili uning o‘rniga paromli kechuv yo‘li barpo etilgan va undan hozirgacha foydalanib kelinmoqda. Ko‘p yillar davomida, jumladan, Ukraina mustaqilligi e’lon qilinganidan keyin ham yangi ko‘prik qurish borasida Kiyev va Moskva muzokaralar olib borishgan, biroq bu rejalardan birortasi ham amalga oshirilmagan.